《次何逊落日泛江赠鱼司马之作奉送刘美之》
明代·边贡

相投已盍簪，相赠还留带。昨暮长安西，今朝苑城外。

谁言车马地，复得须臾会。会君心暂悦，去君心转切。

秋岐蔓寒草，隐隐烟不绝。归雁影联翩，坠叶声骚屑。

端居尚兴感，况乃万里别。桂舸溯江湘，何时到蛮汭。

蛮水夜悠悠，月明登郡楼。幽兰翠萦渚，紫蘅香绕洲。

应歌楚人词，坐惜勋名浮。

作者简介：边贡（1476 ～1532）字庭实，因家居华泉附近，自号华泉子，历城（今山东济南市）人。明代著名诗人、文学家。弘治九年（1496）丙辰科进士，官至太常丞。边贡以诗著称于弘治、正德年间，与李梦阳、何景明、徐祯卿并称“弘治四杰”。后来又加上康海、王九思、王廷相，合称为明代文学“前七子”。